DA Den Europæiske Unions Tidende C 74/15

RÅDETS UDTALELSE

af 4. marts 2008

om Danmarks opdaterede konvergensprogram, 2007-2010

(2008/C 74/04)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (1), særlig artikel 9, stk. 3,

under henvisning til henstilling fra Kommissionen, og

efter høring af Det Økonomiske og Finansielle Udvalg —

AFGIVET FØLGENDE UDTALELSE:

(1) Den 4. marts 2008 gennemgik Rådet Danmarks opdaterede konvergensprogram, der dækker perioden 2007-2010 (2) og indeholder oplysninger om udviklingen frem mod 2015.

(2) I de seneste år har den danske økonomi været karakteriseret ved en stærk real BNP-vækst, en betydelig beskæftigelsesfremgang, høj kapacitetsudnyttelse, lav inflation og en stabil valutakurs inden for ERM II. I det sidste år er kapacitetsbegrænsninger imidlertid begyndt at hæmme den økonomiske aktivitet, og der har vist sig tegn på stigende pris- og løninflation. Balancen over for udlandet viser fortsat overskud, men konsekvensen for konkurrenceevnen af det stigende omkostningspres og manglen på arbejdskraft vækker mere og mere bekymring. De offentlige finanser er stadig stærke med stabile offentlige overskud og en fortsat reduktion af gælden. Hovedudfordringen for finanspolitikken i den nuværende situation er at fastholde en forsigtig finanspolitisk kurs for at undgå, at presset på arbejdsmarkedet øges yderligere. Det er også en udfordring at sikre, at udgiftsrammerne respekteres, særlig i tider med høje indtægter, men det er ikke desto mindre vigtigt i betragtning af regeringens ambitioner om at sikre en holdbar finanspolitik.

(3) Det anføres i programmet, at den danske økonomi befinder sig omkring toppen af en højkonjunktur og nu må imødese en periode med mere beskeden vækst. Derfor forventes den reale BNP-vækst at falde fra 2 % i 2007 til 1 % i gennemsnit i resten af programperioden. Vurderet på baggrund af de foreliggende oplysninger (3) forekommer dette scenario at være baseret på plausible vækstantagelser i 2008 og forsigtige antagelser derefter som følge af den underliggende antagelse i opdateringen om et positivt outputgab (beregnet efter en national metode) (4), der vil blive lukket hen imod 2011. Programmets fremskrivninger af løn- og prisinflationen synes at være lavt sat — navnlig for 2009 — på baggrund af det indenlandske lønpres og de globale tendenser. Prisstabiliteten skulle imidlertid være sikret gennem hele programperioden.

(4) For 2007 er det offentlige overskud beregnet til 4,0 % af BNP i Kommissionens prognose fra efteråret 2007, hvilket skal sammenholdes med det mål på 2,8 % af BNP, der blev sat i den forrige opdatering af konvergensprogrammet. Denne overopfyldelse af målet afspejler en betydelig positiv basiseffekt fra 2006 som følge af, at væksten i beskæftigelsen og indtægterne fra olie- og gasrelaterede aktiviteter i Nordsøen blev højere end forventet. I programmet regnes der med et overskud på 3,8 % af BNP, men i lyset af de seneste oplysninger (5) vil indtægterne antagelig blive 0,5 procentpoint af BNP højere end forventet, og overskuddet vil dermed sandsynligvis blive opjusteret tilsvarende (til omkring 4,5 % af BNP).

(5) Med udgangspunkt i målsætningen om finanspolitisk holdbarhed er hovedmålet i budgetstrategien at fastholde høje, omend hurtigt faldende overskud (fra 3,8 % af BNP i 2007 til 3,0 % i 2008 og yderligere til 1,2 % i 2010) (6) i en situation med aftagende konjunkturer. Den mellemfristede målsætning for budgetstillingen opjusteres (7) med 0,25 procentpoint af BNP til et strukturelt overskud (dvs. konjunkturkorrigerede overskud ekskl. engangsforanstaltninger og andre midlertidige foranstaltninger) på mellem 0,75 % og 1,75 % af BNP. Den mellemfristede målsætning vil blive opfyldt fuldt ud gennem hele programperioden. Kursen i overskuddet er stort set den samme som i forrige opdatering, men udgangspunktet starter fra et højere overskud på baggrund af en stort set sammenlignelig makroøkonomisk situation. Strategien bygger på en fastholdelse af skattestoppet (8) og en tilbageholdende udgiftspolitik og visse skattenedsættelser. Den tilbageholdende udgiftspolitik udmøntes i årlige rammer for realvæksten i det offentlige forbrug (fra 1,75 % i 2008 til 1 % i 2009-2010) og et loft over de nominelle offentlige forbrugsudgifter på 26,5 % af (konjunkturrenset) BNP i 2015. Den strukturelle saldo beregnet efter den i fællesskab aftalte metode forventes at ligge stort set uændret på 3,5 % i 2007-2008 og at falde til 2,5 % i 2009-2010 (9). Programmet viser lavere overskud hen imod 2015, når virkningerne af befolkningens aldring forventes at sætte ind, og indtægterne fra Nordsøaktiviteterne forudses at falde.

(6) Budgetresultaterne vil muligvis blive bedre end forudsat i programmet, særlig i betragtning af at resultatet for 2007 er bedre end forventet som anført ved fremlæggelsen af finanslovsforslaget den 5. februar 2008. Den hidtidige gode udvikling med store overskud, der ofte er blevet opjusteret som følge af positive indtægtsoverraskelser, og de forsigtige makroøkonomiske udsigter fra 2009 udligner den risiko, der er forbundet med en noget løsere overholdelse af vækstrammen for det offentlige forbrug.

(7) På baggrund af denne risikovurdering giver budgetpolitikken i programmet mulighed for at opfylde den mellemfristede målsætning med en bred margen igennem hele programperioden som forudsat i programmet. Den finanspolitik, der fremgår af programmet, er stort set i overensstemmelse med stabilitets- og vækstpagten i hele programperioden.

(8) Danmark ser ud til at stå over for en lav risiko med hensyn til holdbarheden i de offentlige finanser. Den langsigtede budgetvirkning af, at der bliver flere ældre, er mindre end gennemsnittet for EU, bl.a. takket være pensionsreformen i Velfærdsaftalen (10). Budgetstillingen i 2007 som skønnet i programmet — med et stort strukturelt overskud — bidrager desuden til nedbringelsen af bruttogælden. Fastholdelse af store primære overskud på mellemlang sigt vil yderligere begrænse eventuelle risici for de offentlige finansers holdbarhed.

(9) Konvergensprogrammet synes at være i overensstemmelse med rapporten fra oktober 2007 om gennemførelsen af det nationale reformprogram. Både programmet og gennemførelsesrapporten bygger på den økonomiske strategi »Mod nye mål — Danmark 2015«, som regeringen fremlagde i august 2007. Der er klart taget hensyn til finanseffekten af de vigtigste reformforanstaltninger såsom den påtænkte energistrategi og den såkaldte »kvalitetsfond« til investeringer i den offentlige service (hovedsagelig sundhedsvæsenet, skoler og daginstitutioner og ældreplejen).

(10) Hvad angår de datakrav, der er anført i adfærdskodeksen for stabilitets- og konvergensprogrammerne, indeholder programmet alle de obligatoriske data og de fleste af de fakultative data (11).

Den overordnede konklusion er, at programmet sigter på at fastholde en sund budgetstilling, der helt overholder den mellemfristede målsætning igennem hele perioden, i overensstemmelse med målsætningen om finanspolitisk holdbarhed på lang sigt. Der regnes med høje, om end hurtigt faldende overskud over programperioden, mens budgetmålene synes at være på den forsigtige side i betragtning af, at resultatet for 2007 er bedre end forventet, og på baggrund af de seneste fremskrivninger. Risikoen for de offentlige finansers holdbarhed på lang sigt vurderes at være lav. Den vigtigste økonomisk-politiske udfordring i øjeblikket er at tackle manglen på arbejdskraft og truende omkostningspres med en kombineret indsats af strukturelle og makroøkonomiske virkemidler. Der er behov for at udtænke og iværksætte yderligere foranstaltninger for at stimulere udbuddet af arbejdskraft. I mellemtiden bør finanspolitikken nøje overvejes for at undgå, at den bliver procyklisk. At bremse væksten i udgifterne til offentligt forbrug som forudsat i programmet prioriteres derfor fortsat højt.

Sammenligning af centrale makroøkonomiske og budgetmæssige fremskrivninger

2006 2007 2008 2009 2010 Realt BNP (% ændring) KP dec. 2007 3,5 2,0 1,3 1,1 0,5 KOM nov. 2007 3,5 1,9 1,3 1,4 — KP dec. 2006 2,7 2,0 0,7 0,7 0,6 HICP-inflation (%) KP dec. 2007 1,9 1,7 2,4 1,6 1,9 KOM nov. 2007 1,9 1,7 2,4 2,4 — KP dec. 2006 2,0 1,8 1,7 1,8 1,7 Outputgab (12) (% af potentielt BNP) KP dec. 2007 1,2 1,0 0,3 – 0,4 – 1,5 KOM nov.2007 (13) 1,1 0,7 – 0,2 – 0,9 — KP dec. 2006 0,9 0,9 – 0,3 – 1,3 – 2,3 Nettolångivning/låntagning vis-a-vis resten af verden (% af BNP) KP dec. 2007 2,4 1,7 1,3 1,9 2,2 KOM nov. 2007 2,4 1,2 0,7 0,6 — KP dec. 2006 1,6 1,7 1,3 1,2 1,3 Offentlig saldo (% af BNP) KP dec. 2007 4,6 3,8 3,0 2,0 1,2 KOM nov. 2007 4,6 4,0 3,0 2,5 — KP dec. 2006 3,1 2,8 2,5 1,8 1,2 Primær saldo (% af BNP) KP dec. 2007 6,2 5,2 4,2 3,0 2,1 KOM nov. 2007 6,2 5,3 4,3 3,6 — KP dec. 2006 4,7 4,3 3,3 2,5 1,8 Konjunkturkorrigeret saldo (12) (% af BNP) KP dec. 2007 3,8 3,1 2,8 2,3 2,2 KOM nov. 2007 3,9 3,6 3,2 3,0 — KP dec. 2006 2,5 2,2 2,7 2,6 2,7 Strukturel saldo (14) (% af BNP) KP dec. 2007 2,7 3,5 3,4 2,5 2,5 KOM nov. 2007 3,6 3,2 3,4 3,0 — KP dec. 2006 2,2 1,9 2,7 2,6 2,7 Offentlig bruttogæld (% af BNP) KP dec. 2007 30,1 25,6 21,6 19,2 18,6 KOM nov. 2007 30,3 25,0 20,9 17,5 — KP dec. 2006 29,8 25,8 22,7 20,5 19,0 Konvergensprogram (KP), Kommissionens økonomiske prognoser fra efteråret 2007 (KOM) og beregninger foretaget af Kommissionens tjenestegrene.

(1) EFT L 209 af 2.8.1997, s. 1. Forordning ændret ved forordning (EF) nr. 1055/2005 (EUT L 174 af 7.7.2005, s. 1). De dokumenter, der henvises til i denne tekst, findes på følgende websted:

http://europa.eu.int/comm/economy_finance/about/activities/sgp/main_en.htm

(2) Opdateringen blev forelagt mere end tre uger efter fristen den 1. december, der er fastsat i adfærdskodeksen, som følge af dannelsen af en ny regering efter folketingsvalget i november.

(3) Vurderingen bygger bl.a. på Kommissionens prognose fra efteråret 2007 og Kommissionens vurdering af rapporten fra oktober 2007 om gennemførelsen det nationale reformprogram.

(4) Anvendelse af den nationale metode, der er forskellig fra den i fællesskab aftalte metode, fører til højere outputgab (som følge af et lavere skøn for den potentielle vækst).

(5) Budgetoversigt er udgivet i forbindelse med finanslovsforslaget, som blev offentliggjort den 5. februar 2008.

(6) I den prognose, der ledsager det nye finanslovsforslag for 2008, som Finansministeriet offentliggjorde den 5. februar 2008, opjusteres overskuddene til 4,4 % af BNP i 2007, 3,7 % i 2008 og 2,7 % i 2009.

(7) Ud fra forudsætningen om fortsat suspension efter 2008 af »SP-bidraget«, der tidligere gav et indkomstskattefradrag for private pensionsopsparinger i størrelsesordenen 0,25 % af BNP. Det planlægges derfor at hæve den mellemfristede målsætning med den heraf følgende stigning i skatteindtægterne.

(8) Skattestoppet indebærer, at en skat eller afgift siden 2002 ikke har måttet stige, uanset om den er fastsat i procent eller nominelle kronebeløb.

(9) Forskellene i definitionen på engangsforstaltninger og midlertidige foranstaltninger betyder, at skønnene for den strukturelle saldo ikke er umiddelbart sammenlignelige med Kommissionens fremskrivninger.

(10) Ifølge »Aftale om fremtidens velstand og velfærd og investeringer i fremtiden«, som regeringen indgik i juni 2006, hæves folkepensionsalderen fra 65 til 67 år og efterlønsalderen fra 60 til 62 år over de næste 20 år. Fra 2025 indekseres aldersgrænserne efter ændringerne i levetiden.

(11) Tallene for de samlede indtægter og samlede udgifter og nogle delkomponenter svarer imidlertid ikke til de harmoniserede definitioner. Blandt de fakultative data mangler der oplysninger om stock-flow-tilpasninger.

(12) Outputgab og konjunkturkorrigerede saldi i henhold til programmerne som omberegnet af Kommissionens tjenestegrene på basis af oplysningerne i programmerne.

(13) Baseret på en skønnet potentiel vækst på henholdsvis 2,2 %, 2,3 %, 2,2 % og 2,0 % i årene 2006-2009.

(14) Konjunkturkorrigeret saldo, ekskl. engangsforanstaltninger og andre midlertidige foranstaltninger. Engangsforanstaltninger og andre midlertidige foranstaltninger udgør 1,1 % af BNP i 2006 (overskudsforøgende) og henholdsvis 0,4 %, 0,6 %, 0,2 % og 0,3 % af BNP i perioden 2007-2010 (alle overskudsreducerende) i henhold til det seneste program og 0,3 % af BNP i både 2006 og 2007 (overskudsforøgende) og 0,2 % i 2008 (overskudsreducerende) i efterårsprognosen fra Kommissionens tjenestegrene. I programmet bruges imidlertid en anden definition på en engangsforanstaltning, da midlertidige variationer i indtægter, der er nævnt i programmet, ikke betragtes som engangsforanstaltninger af Kommissionens tjenestegrene.

Kilde:

Konvergensprogram (KP), Kommissionens økonomiske prognoser fra efteråret 2007 (KOM) og beregninger foretaget af Kommissionens tjenestegrene.